Saemien Sijte

Saemien Sijte (sørsamisk for «samenes samvirke» eller «samenes samfunn»)  er et nasjonalt museum for sørsamisk historie og kultur, beliggende på Snåsa i Trøndelag. 

Museet ble opprettet i 1964, og flyttet inn i nye lokaler i 2022. Ved siden av den museale virksomheten arbeider Saemien Sijte også med kulturspørsmål som har som hovedmål å styrke den sørsamiske identiteten og fellesskapsfølelsen. 

Museet mottok Nord-Trøndelag fylkes kulturpris for 2017, og mottok i 2022 Norsk kulturråds ærespris på vegne av sørsamiske språkarbeidere.

Virksomhet

Museumsbygget

Historie 

Museets historie kan regnes i fire faser: etableringen i 1964; det første bygget og den første bemanningen i 1980; overgangen fra forening til stiftelse i 2006; og det nye museumsbygget i 2022.  Museet har hatt følgende ledere: Sverre Fjellheim 1980–1993, Sigbjørn Dunfjeld 1993–2002, Arna Haga 2003–2006, Jan-Roger Strømsmo 2006–2010 og Birgitta Fossum fra 2010. Arvid Jåma og Sten Jönsson har vikariert som daglig leder, henholdsvis i 1988–91 og 1992.

Foreningen Saemien Sijte ble stiftet 29. februar 1964 for å etablere et samisk kulturhus og museum i Snåsa i sørsamisk område, med en samling av bruksting, samiske bygninger/husvær, duedtie og andre ting av kulturell og historisk interesse som kunne gi et bilde av sørsamisk liv og historie. Utgangspunktet for museet var en rekke bruksgjenstander testamentert fra Anna Dærga.

Det første egne bygget for Saemien Sijte sto ferdig 1. juli 1979 og ble innviet 3. oktober 1980. Saemien Sijte disponerer et areal på 25 dekar som Snåsa kommune har stilt til disposisjon. Saemien Sijte delte disse lokalene med andre offentlige institusjoner som jobber med samiske spørsmål: Avdelinger av Sametingets forvaltning, Reindriftsforvaltningen i Nord-Trøndelag, Nord-Trøndelag reinsamelag og Duodjeinstituhtta (samisk husflid). 

Saemien Sijte er fra 1. januar 2006 omorganisert til stiftelse som ledes av et styre på 5 medlemmer; stiftelsen ble etablert av Sametinget og foreningen i samarbeid. Museumsbygningen ble overdratt fra foreningen til stiftelsen. Foreningen eier fortsatt de museale gjenstandene, men disponeres av stiftelsen. Dan Jåma leder stiftelsesstyret. Foreningen Saemien Sijte har overført bygg og virksomhet til stiftelsen. Foreningen har eget styre, med lagets årsmøte som høgeste organ. Foreningen velger 2 av styremedlemmene til stiftelsen. Foreningen vil utvikle sin virksomhet videre i samarbeid med Stiftelsen Saemien Sijte og andre aktører.

I 2009 ga Statsbygg det spanske arkitektfirmaet SQ Arquitectos oppdraget med å prosjektere et nybygg for Saemien Sijte. Dette skjedde etter en arkitektkonkurranse der det ble innlevert 35 konkurransebidrag. Statsbygg begrunnet behovet for et nybygg med at «Kultursenteret skal gi plass til flere ulike og til dels krevende funksjoner for formidling og utvikling av sørsamisk kultur, både innendørs og ute. Da dagens lokaler ikke er tilstrekkelig egnet til dette formålet, er det besluttet å bygge et nytt bygg på en ny tomt på Horjemstangen i Snåsa.» Høsten 2011 var forprosjekteringen ferdig, og Statsbygg fremla saken for Kulturdepartementet, Sametinget, Reindriftsforvaltningen og Snåsa kommune. Den fremlagte prosjektplanen omfattet en bygningsmasse på 3366 kvadratmeter, med plass til utstillingslokaler, verksteder for lokale håndverkere, auditorium, kafé, bibliotek, og arkiver, samt kontorer for ulike samiske foreninger. Planen var at det nye bygget skulle kunne åpnes i 2014. Imidlertid ble Statsbygg og stiftelsen nødt til å redusere omfanget og kostnadsrammen for prosjektet. I mai 2017 la Statsbygg og stiftelsen Saemien Sijte derfor frem nye planer for en ny bygning. Bygget var tegnet av TYIN tegnestue Arkitekter i samarbeid med Statsbygg, og målsetningen var nå at det nye bygget skulle stå ferdig i 2021. Museumsforbundet var blant aktørene som engasjerte seg på vegne av Saemien Sijte og byggeplanene: «En hjertesak for Museumsforbundet har i flere år vært å styrke de samiske museene. Det har vi gjentatt i flere innspill til statsbudsjettene og i høringer i Stortinget. Også i år var det tema i høringene i kommunal- og forvaltnings- og i familie- og kulturkomiteene. Fokuset var på å få til en oppstartsbevilgning for Saemien Sijte, som har levert et redusert forslag til nybygg, samt gjennomføringen av Bååstede.» Først i 2019 ble det så foreslått en startbevilgning på 6 millioner kroner til bygging av nytt museumsbygg for Saemien Sijte i 2019 med ferdigstillelse i 2021.

I forbindelse med prosjektet Bååstede ble det undertegnet en samarbeidsavtale 19. juni 2019 om at 163 gjenstander returneres fra den samiske samlingen på Norsk folkemuseum til museet.

Utgivelser 

Museet utgir årboka Åarjel-saemieh (Samer i sør) hvert tredje år; første gang i 1983.

Museet har utgitt skriftserien Dovletje – kildeskrifter til sørsamisk historie, redigert av Anders Lööv, og med tekster fra Lappekommisjonen av 1889, Isaac Olsen (1680-1730), I.B. Herstad (1835–1906) og Povel Resen (1674-1725).

Museet utga i 1980- og 1990-åra en serie med samiske kulturminneregisteringer fra kommuner og distrikt i det sørsamiske området, og har også utgitt enkelte andre bøker.

Referanser

Eksterne lenker 
 

Sørsamene
Byggverk i Snåsa
Samiske museer
Museer i Trøndelag
Museer etablert i 1964